Gipinys
Gipinys – ežeras šiaurės rytų Lietuvoje, Rokiškio rajone, 9 km į šiaurės vakarus nuo Dusetų, 2 km į šiaurę nuo Rašų ežero. Ilgis vakarų-rytų kryptimi 0,66 km, plotis iki 0,32 km. Altitudė 105,3 m. Krantai daugiausia aukštoki, gan statūs, tik pietinis žemas ir lėkštas, apaugę medžių ir krūmų juosta. Rytinėje pakrantėje stūkso miškelis, kurio pelkėje telkšo Gipinėlio ežeriukas. Pakrantėse plyti pievos, dirbami laukai, krūmynai. Pietvakariuose išteka upelis (Sartų ežero baseinas). Prie Gipinio ežero įsikūręs Zalūbiškio kaimas, į pietus – Minkūnų kaimas. Vakarine pakrante eina kelias Nr. 3638 (Minkūnai – Ažubaliai).